Dorothy Hodgkin
Doroti Meri Kroufut Hodžkin (angl. Dorothy Mary Crowfoot Hodgkin, 1910 m. gegužės 12 d. – 1994 m. liepos 29 d.) – anglų chemikė, Rentgeno spindulių kristalografijos metodo biomolekulėms nustatyti pradininkė, atradusi cholesterolio (1937 m.), penicilino (1945 m.) ir vitamino B12 (1954 m.) struktūrą. Už tai 1964 m. ji apdovanota Nobelio chemijos premija. Vėliau, 1969 m., Hodžkin išaiškino insulino struktūrą. Hodžkin taip pat tyrinėjo kelių kitų biologiškai aktyvių medžiagų struktūrą. Doroti Meri Kroufut gimė Kaire archeologo ir mokytojo Džono Vinterio Kroufuto šeimoje. Ankstyvąją vaikystę praleido Mažojoje Azijoje, o Anglijoje praleido tik kelis mėnesius per metus. Būdama aštuoniolikos ji pradėjo studijuoti chemiją Oksfordo universitete. Vėliau taip pat studijavo Kembridžo universitete. Iš darbo vadovo Džono Desmondo Bernalo, rentgeno difraktometrijos specialisto, išmoko rentgeno spindulių difraktometrijos technikos. 1936–1977 m. dirbo mokslininke Oksfordo universitete. 1947 m. tapo Londono karališkosios draugijos nare. Hodžkin mokslinis vadovas Bernalis buvo komunistų partijos narys ir rėmė SSRS politiką iki pat 1956 m. Vengrijos revoliucijos. Ir Doroti vyras Tomas Hodžkinas, su kuriuo susituokė 1937 m., kurį laiką buvo komunistų partijos narys, o 1961 m. tapo Ganos prezidento Kvamės Nkrumos patarėju. 1970–1988 m. Doroti buvo Bristolio universiteto kanclerė. Be Nobelio premijos, Doroti Kroufut Hodžkin yra apdovanota Britanijos ordinu „Už nuopelnus“ ir Lenino taikos premija.